‘Top Gun’ in die sop oor ‘kopieregskending’Top Gun: Maverick Die familie van die skrywer wie se artikel die Tom Cruise-rolprent Top Gun in 1986 geïnspireer het, het Paramount Pictures Maandag gedagvaar vir kopieregskending oor vanjaar se lokettreffer-opvolger Top Gun: Maverick. Luidens die klag wat by die federale hof in Los Angeles ingedien is, het die Paramount Global-eenheid versuim om die regte op Ehud Yonay se 1983-artikel, genaamd “Top Guns”, van sy familie te hernieu voordat die opvolgverhaal vrygestel is. Volgens Shosh Yonay en Yuval Yonay, wat in Israel woon en onderskeidelik Ehud se weduwee en seun is, het die regte op die artikel reeds in 2020 verval. Die familie vereis met die regsgeding ongespesifiseerde skadevergoeding, waaronder ŉ gedeelte van die wins van Top Gun: Maverick en om Paramount te keer om die fliek of verdere opvolgreekse te versprei. Paramount het ontken dat die opvolgrolprent op die oorspronklike artikel gebaseer is en sê die familie se eise is sonder meriete. Top Gun: Maverick is vanjaar se grootste Box Office-lokettreffer, wat reeds $291 miljoen (R4,5 miljard) in Noord-Amerika en $548,6 miljoen (R8,5 miljard) wêreldwyd in die eerste tien dae van vrystelling geïn het. In die tweede plek was Disney se Doctor Strange in the Multiverse of Madness, teen $9,3 miljoen (R144 miljoen). Die wêreldwye inkomsteskatting vir die Cumberbatch-rolprent het $750 miljoen (R11,7 miljard) oortref ná vyf weke. Top Gun: Maverick hervat die storie van die Amerikaanse vloot-toetsvlieënier, Pete Maverick Mitchell (Cruise), waar hy jong vlieëniers oplei vir ŉ missie om ŉ kernaanleg aan te val. The Guardian New York Post Fox News